Haatspraak nog nader aan strafbaarJeff Radebe. Foto: GCIS Die wetsontwerp wat haatspraak en haatmisdade as strafregtelike oortredings klassifiseer is een stappie nader aan implementering nadat die kabinet Donderdag aangekondig het dat hy goedkeuring gegee het vir die wetsontwerp om vir openbare mening gepubliseer te word. Jeff Radebe, minister in die presidensie, het na afloop van die kabinet se twee-weeklikse vergadering gesê die Wetsontwerp op die Voorkoming en Bestryding van Haatmisdade en Haatspraak het ten doel om haatspraak en haatmisdade strafregtelike oortredings te maak en maatreëls in te stel om hierdie misdade te voorkom en te beveg. “Die doel is om aandag te gee aan die toenemende aantal rassevoorvalle, asook ander strafregtelike optrede wat spruit uit vooroordeel, benadeling of onverdraagsaamheid in die vorm van haatmisdade en haatspraak wat in die onlangse verlede plaasgevind het,” het Radebe gesê. Die wetsontwerp, wat aanvanklik opgestel is om slegs voorsiening vir haatmisdade te maak, is later aangepas nadat verskeie voorvalle van haatspraak op sosiale media wyd opslae gemaak het. Dit sluit onder meer in die voorval waarin ŉ KwaZulu-Natalse eiendomsagent, Penny Sparrow, in ŉ Facebook-inskrywing swart mense met ape vergelyk het. Talle klagtes is teen Sparrow by die Suid-Afrikaanse Menseregtekommissie (MRK) ingedien. Die Wetsontwerp op die Voorkoming en Bestryding van Haatmisdade en Haatspraak sal verskeie vorme van diskriminasie as ŉ strafregtelike oortreding klassifiseer, onder meer diskriminasie op grond van ras, geslag, seksuele oriëntasie, geloof en nasionaliteit.